**Să ardem case cu gust de nămol**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*pereții care ne surpă\*

« Dedicată Criticului Blind »

într-o cămaşă de zgură nu m-am născut

şi n-am să mor ca un deținut

prea sărac

să găsească iarba fiarelor martorii pulsului

ochii din palmă

ambasadorii întâmplării de-a fi

m-ajută să înfășor panglici de inimi împrejurul izvoarelor

detectează primejdia ascunsă de-a nu recunoaște

chipul care-mi primește binețea sărutul

uneori spaima

călcâiul se poate să fure câteva stele

înainte de săgetare trec prin inima florilor impregnat de enigmă

atâtea răscruci şi aripe frânte se ghemuiesc

în cataracta nopții

și vandalizează misterul

oglinda clipelor construiește obstinat cetăți perisabile

să m-ascund în arenă toreador

cu tauru-n gleznă

m-ar batjocori venele înnecându-mă-n sânge

până la astrul din frunte și aripile

care-și întind orizontul în piele

atât de maleabil acopăr toate războaiele cu ninsorile

râsului meu

până îmi mor toate cuvintele

înțelesurile

spulberă fețele ce și-au potrivit gura

pe țipătul meu

până l-au transformat în lumină

în urmă

izbindu-se dureros de-o pupă de flutur

ecoul repetabilei incantații produce seisme în verde

”pe crucea inimii scrumește-mă împrejurul piroanelor

să-ți fiu înviere”